Martin Lidegaard (RV), 2012-05-24:
Mange tak for de gode bemærkninger, der er faldet undervejs.
Jeg skal ikke forlænge debatten unødigt, men jeg vil gerne lige give et par enkelte kommentarer til de forskellige partier.
Det er jeg meget enig i.
Jeg er også meget enig i, at den aftale, der forhåbentlig her om ganske få uger skal forhandles i Rio+20, forhåbentlig kan bringe fremskridt i det, der i folkemunde kaldes SE4ALL, altså sustainable energy for all eller bæredygtig energi til alle i verden, bl.a. de 1,2 milliarder mennesker, der i dag ikke har adgang til el, og de mange milliarder, som må lave deres aftensmad ved hjælp af brænde, som de samler eller fælder hver dag.
At vi får gjort noget ved det, vil være et stort bidrag til udryddelse af fattigdom og til at sikre vores klimamål.
Venstre nævner – og De Konservative var inde på det samme – en række af de ting, der er opstået i løbet af forhandlingerne her.
Jeg vil egentlig gerne sige ligeud, at for mig har denne forhandlingsproces – selv om der var stunder, hvor den forekom lidt langvarig – været et eksempel på det danske folkestyre, når det er bedst.
Det er lige før, jeg vil strække mig så langt som til at sige, at det resultat, der kom ud af den faktisk var bedre end det udspil, som både den tidligere og den nuværende regering lagde frem, fordi vi fik hele omkostningsreduktionen med og fik gjort nogle ting skarpere.
Jeg vil også gerne give håndslag på, at når det handler om offshore-industrien og mulighederne for at styrke det område – også samspillet mellem de offshore-aktiviteter, vi kender i dag i forbindelse med olieudvinding, og fremtidens offshore-vindkraft – er jeg også stærkt optaget af erhvervsperspektivet i det, og jeg vil gerne arbejde videre med det.
Den eneste nuance, jeg måske kunne have i forhold til Venstres ordfører, er, at jeg tror, vi skal sige det, som det er, nemlig at det jo er rigtigt – og det står jeg helt ved – at vi i aftalen har sagt, at vi ikke vil tvinge folk til at opgive deres oliefyr uden for fjernvarmeområderne.
Når det er sagt, vil jeg sige, at vi jo lige har haft en anden debat i salen, der viste, at sidste år betalte man for opvarmning af et gennemsnitligt parcelhus, der blev opvarmet af et oliefyr, mere end dobbelt så meget i varmeregning som en fjernvarmekunde.
Der er jo ingen tvivl om, at det på sigt er en rigtig god idé at gøre sig uafhængig af olien, for den stiger i pris, og det ser det ud til at den vil blive ved med at gøre.
Socialdemokraterne – det var fru Pernille Rosenkrantz Theil – brugte udtrykket game changer, og det er rigtigt, at det er en game changer.
Sådan opfatter jeg også det her energiforlig.
Og det faktum, at erhvervslivet har spillet så proaktivt med – og fortsætter med at gøre det – opfatter jeg også som en af de største glæder ved forliget og et af de største potentialer, for det er den danske model, når den er bedst.
Dansk Folkeparti lægger stort vægt på forsyningssikkerhedselementet i det her, og jeg kunne ikke være mere enig.
For mig er det også et spørgsmål om at sikre ikke bare stabil og billig, men også sikker energi til Danmark i fremtiden.
Enhedslisten nævner, at vi er i den lave ende af, hvad de rige lande skal sikre af klimareduktioner.
Jeg vil gerne bekræfte, at regeringen står ved sin målsætning på 40 pct., og vi skal så hente de andre 6 pct. andre steder.
Jeg vil dog sige, at så vidt jeg husker IPCC's opgørelser, skal lande som Danmark sikre 25-40 pct. CO2-reduktion i 2020, og i min målestok ligger 40 pct. dog alligevel i den ambitiøse ende af den skala og ikke i den laveste.
Jeg er stærkt optaget af, at vi finder ud af, hvor meget bæredygtig biomasse, vi har tilgængelig, og hvordan vi udnytter den mest effektivt, og jeg glæder mig til den debat med alle Folketingets partier.
Så er der hr. Villum Christensen, som står i sit lille sorte hul og på en måde gerne – fornemmer man – vil være med i det her.
Jeg glæder mig også over, at Liberal Alliance stemmer for halvdelen af de lovforslag, der foreløbig er lagt frem på det her område.
Lad os se, om ikke det kunne blive til lidt flere.
Jeg har før rakt hånden frem og sagt: Lad os nu se, om det ikke kunne blive hele Folketinget, der kom med her.
Sådan bliver det desværre ikke lige i første ombæring, kan jeg forstå.
Det er jo helt fair and square, altså, der skal også være plads til forskelligheder blandt Folketingets partier.
Til sidst vil jeg bare sige til dem, der siger, at det her ikke har nogen miljøeffekt, at det er sjældent, at jeg har lejlighed til at sige, at jeg er helt uenig med Det Økonomiske Råd i den vurdering, for de baserer det jo på, at vi har et CO2-kvotesystem i EU, som betyder, at indtil 2020 vil man isoleret set, hvis vi sænker CO2-udledningen i Danmark, kunne hæve den andre steder.
Det er altså en helt ufattelig kortsigtet tankegang.
Europa og Danmark står over for at skulle udskifte to tredjedele af energisektoren.
De valg, vi træffer i dag, rækker 30-40 år ud i fremtiden.
I 2020 ophører det nuværende kvotesystem i EU, og vi skal have lavet nye målsætninger.
Hvis vi, når vi i løbet af de næste 8 år skal udskifte vores kraftværker og forny dem, ikke foretog de valg, vi gør nu, nemlig at fremtidssikre dem, sikre en moderne energiforsyning og sikre en miljømæssig effekt, vil vi jo stå med et kæmpe problem, når vi når til 2020, for hvordan skulle vi så nå yderligere klimamålsætninger?
Og det ville blive rasende dyrt, når vi skulle til at erstatte nye kulkraftværker med vedvarende energi.
Vi skal selvfølgelig foretages udskiftningerne, når vores gamle produktionsapparat alligevel skal udskiftes, og selvfølgelig giver det mening at have en strategisk tilgang til, at det gør vi løbende, kvotesystem eller ikke kvotesystem.
Så vil jeg sige, at jeg faktisk tror, at det betyder noget at være et eksempel til efterfølgelse, men det er ikke den eneste grund til det.
Det ville være den dyreste måde overhovedet at gøre det på.
Med disse ord tror jeg at jeg har været rundt om alle partierne.
Tak for en god og konstruktiv debat.
Tak for måske danmarkshistoriens bedste energiforlig.
Jeg ser frem til fortsatte samarbejde med alle partier i Folketinget.